Memorandum aan Ramaphosa, Motshekga oor sluiting van skole | Maroela Media
Solidariteit en die Solidariteit Skoleondersteuningsentrum (SOS) het Vrydag 'n omvattende memorandum aan die kabinet gestuur waarin hulle met die hulp van internasionale navorsing aantoon waarom skole nie te midde van die Covid-19-pandemie weer moet sluit nie.
"Navorsing wys dit is nie in belang van die kind, die groter ekonomie of selfs die geveg teen die verspreiding van die virus om skole te sluit nie. Die skade is veral in armer gemeenskappe," het dr. Dirk Hermann, bestuurshoof van Solidariteit, gesê.
'n Vurige debat heers in hierdie stadium oor die kwessie of skole weer moet sluit terwyl infeksies aanhou toeneem. Verskeie onderwysvakbonde eis onder meer dat skole nou moet sluit en eers weer moet heropen wanneer die pandemie sy piek bereik het. Daar is egter geen ooreenstemming oor wanneer dít kan wees nie.
Navorsing wat vandeesweek bekend gemaak is, wys dat hongersnood onder kinders aan die begin van die afsonderingstydperk byna verdubbel het. Nagenoeg nege miljoen kinders is ook daagliks afhanklik van voedingskemas by skole.
Solidariteit sê 'n meer genuanseerde benadering is nodig om te besluit of skole moet oopbly.
"Eenvoudig oop- of toe- argumente kan nie werk nie. Skole moet volgens hulle unieke omstandighede besluite neem. Die virus gaan nog lank met ons wees en ons moet leer om verantwoordelik daarmee saam te leef," het Hermann gesê.
Regter Hans Fabricius het vroeër in 'n hooggeregshofuitspraak waarin hy 'n aansoek dat skole gesluit moet bly van die hand gewys het, gesê daar moet volledig met die reg op lewe gehandel word en nie net met die voorkoming van sterftes nie. "Die reg op lewe beteken iets meer as biologiese lewe. Dit is verweef met die waardigheid van mense. Albei is sentraal in 'n samelewing waarin elke lid van die gemeenskap erken en waardeer word," het Fabricius gesê.
Melanie Buys, hoof van ontwikkeling by die SOS, het gesê die pandemie kan nie onderwys en die ekonomie onbepaald tot stilstand bring totdat daar eendag 'n teenmiddel gevind word nie.
"Dit is nodig om die veranderende konteks in ag te neem en om werkbare planne te beraam om onderwys voort te sit, sonder om die beste belang van onderwysers en leerders op die kort- en langtermyn te ondergrawe."
Buys het gesê die SOS ondersteun die verantwoordelike en veilige oopmaak van skole en dat skole se bestuur en skoolbeheerliggame hul unieke omstandighede die beste ken en kan besluit hoe hulle die situasie hanteer.
Tegnologie soos aanlyn klasse bied ook oplossings wat in die verlede bykans ondenkbaar was.
Hermann skryf in die brief aan Ramaphosa en Motshekga die belangrikste kwessie bly die beste belang van kinders.
Hy sê ook 'n sluiting van skole gaan vernietigend wees vir beheerliggaamposte en dat dit maklik vir 'n vakbond soos Sadtu is om te eis dat skole toemaak, terwyl hul lede in die openbare sektor werk en steeds ten volle betaal word.
Hermann sê die skoolstelsel moet ook binne die konteks van die groter ekonomie en gemeenskap gesien word en dat die ekonomie nie oopgestel kan word terwyl skole gesluit bly nie.
"Baie kinders gaan sonder toesig by die huis moet wees. Hulle gaan blootgestel wees en die risiko van virusoordrag word groter as kinders hulself in die gemeenskap moet besig hou. Skole is 'n baie meer gedissiplineerde omgewing."
Hul wil he onderwyser moet betaal word al is die skole toe. Hoeveel ander mense sit in n situasie van geen werk geen betaling. Belasting betalers moet maar opdok. Heeltemal verregaande.
Die skole is goed vir ons kinders. Al is die omstandighede vreemd, is hulle baie gelukkig om ñ bietjie normaliteit terug te hê. Al hoe meer ouers begin terugkeer werk toe – wie gaan tuis na die kinders omsien? Kom ons hoop die regering DINK vir ñ slag goed voor oorhaastige besluite deur sogenaamde "experts" slaafs gevolg word!
ANC het 'n duister en bose agenda gebasseer op Stalinistiese beginsels. Selfverryking is maar een van hierdie doelstellings hul vernietiging van die totale samelewing is vir hulle van geringe belang. In 26 jaar was net geplunder en afgebreek en die sluiting vd skole is net nog 'n stap in die vernietigende ekskursie!
Kinders moet online klasse kry. Die skole word so ontwrig. Daar is baie kinders wat die virus kry en dan die ander kinders aansteek. Ouers sterf van die siekte. . Betaal jou skoolgeld, my dogters is onderwyseresse en werk hard om die leerders online te onderrig. Hulle sit nie en niks doen nie. Ek weet nie waar die mense daaraan kom nie. Hulle bring hulle kant. Ons betaal ons skoolgeld, want die onderwysers moet ook eet en het goed om te betaal! Hulle salarisse word reeds gesny. Maar ek stem saam sluit die skole tot en met Oktober en laat… Lees meer »
Ek is moeg vir mense wat onderwysers kritiseer, maar nie self weet waarvan hulle praat nie. Ek is 'n onderwyser, en dis chaos op die oomblik. Om skool te hou tans, is soos om met 'n fiets met 'n pap wiel te probeer ry. Daar is lui onderwysers, wat niks doen nie, of daar nou 'n pandemie is of nie. Meeste van ons WIL egter werk en hou van ons werk. Die probleeem is, sodra daar 'n positiiewe geval in die skool is, sluit die DvO en DvG die skool vir ongeveet 3 dae. Dan moet die skool gesaniteer word,… Lees meer »